CELEX: 62021CJ0772
Προδικαστική παραπομπή
Προστασία του ευρώ από την παραχάραξη και την κιβδηλεία
Κανονισμός (ΕΚ) 1338/2001
Άρθρο 6, παράγραφος 1
Πάροχοι υπηρεσιών πληρωμών των οποίων η δραστηριότητα συνίσταται στην επεξεργασία και στην παράδοση τραπεζογραμματίων στο κοινό
Απόφαση ΕΚΤ/2010/14
Άρθρο 6, παράγραφος 2
Εντοπισμός των ακατάλληλων προς κυκλοφορία τραπεζογραμματίων ευρώ
Αυτοματοποιημένη διαλογή τραπεζογραμματίων ευρώ ως προς την καταλληλότητά τους προς κυκλοφορία
Ελάχιστα πρότυπα δημοσιευόμενα στον δικτυακό τόπο της Ευρωπαϊκής Κεντρικής Τράπεζας (ΕΚΤ) και τροποποιούμενα περιοδικώς
Προσωπικό πεδίο εφαρμογής
Εύρος των υποχρεώσεων των φορέων που διαχειρίζονται μετρητά
Δεσμευτική ισχύς
Αρχή της ασφάλειας δικαίου

Η αίτηση προδικαστικής αποφάσεως αφορά την ερμηνεία του άρθρου 6, παράγραφος 2, της αποφάσεως ΕΚΤ/2010/14 της Ευρωπαϊκής Κεντρικής Τράπεζας, της 16ης Σεπτεμβρίου 2010, σχετικά με τους ελέγχους γνησιότητας και καταλληλότητας των τραπεζογραμματίων ευρώ και την εκ νέου θέση αυτών σε κυκλοφορία (ΕΕ  2010, L 267, σ. 1), όπως τροποποιήθηκε με την απόφαση ΕΚΤ/2012/19 της Ευρωπαϊκής Κεντρικής Τράπεζας, της 7ης Σεπτεμβρίου 2012 (ΕΕ  2012, L 253, σ. 19) (στο εξής: απόφαση ΕΚΤ/2010/14), καθώς και το κύρος της πράξεως με τίτλο «Ελάχιστα πρότυπα για την αυτοματοποιημένη διαλογή τραπεζογραμματίων ευρώ ως προς την καταλληλότητά τους προς κυκλοφορία από μηχανήματα επεξεργασίας τραπεζογραμματίων» (στο εξής: ελάχιστα πρότυπα για την αυτοματοποιημένη διαλογή), η οποία δημοσιεύθηκε στον δικτυακό τόπο της Ευρωπαϊκής Κεντρικής Τράπεζας (ΕΚΤ).
Η αίτηση αυτή υποβλήθηκε στο πλαίσιο ένδικης διαφοράς μεταξύ της «Brink’s Lithuania» UAB και της Lietuvos bankas (Τράπεζας της Λιθουανίας) με αντικείμενο απόφαση με την οποία η  εν λόγω εθνική κεντρική τράπεζα έδωσε  εντολή στην Brink’s Lithuania να λάβει τα αναγκαία μέτρα  ώστε να επαναφέρει το επιτρεπόμενο ανώτατο όριο του 5 %  στα μηχανήματα επεξεργασίας τραπεζογραμματίων που χρησιμοποιεί  για την αυτοματοποιημένη διαλογή τραπεζογραμματίων ευρώ ως προς την καταλληλότητά τους προς εκ νέου θέση σε κυκλοφορία.

Το νομικό πλαίσιο

Ο
κανονισμός 133
8/2001
Ο κανονισμός (ΕΚ) 1338/2001 του Συμβουλίου, της 28ης Ιουνίου 2001, σχετικά με τον καθορισμό των αναγκαίων μέτρων για την προστασία του ευρώ από την παραχάραξη και την κιβδηλεία (ΕΕ  2001, L 181, σ. 6), όπως τροποποιήθηκε με τον κανονισμό (ΕΚ) 44/2009 του Συμβουλίου, της 18ης Δεκεμβρίου 2008 (ΕΕ 2009, L 17, σ. 1) (στο εξής: κανονισμός 1338/2001), έχει ως αντικείμενο, σύμφωνα με το άρθρο του 1, παράγραφος 1, τον καθορισμό των αναγκαίων μέτρων για την κυκλοφορία των τραπεζογραμματίων και των κερμάτων ευρώ, υπό συνθήκες που να εξασφαλίζουν την προστασία τους από δραστηριότητες παραχάραξης και κιβδηλείας.
Η αιτιολογική σκέψη 4 του κανονισμού έχει ως εξής:
«Τα μέτρα που πρέπει να ληφθούν για την προστασία του ευρώ από την παραχάραξη και την κιβδηλεία αφορούν την Κοινότητα στα πλαίσια των ευθυνών της έναντι του ενιαίου νομίσματος· δεν μπορεί να επιτευχθεί ικανοποιητική έννομη προστασία του ευρώ από τα επιμέρους κράτη μέλη λόγω του γεγονότος ότι, τα τραπεζογραμμάτια και τα κέρματα ευρώ θα κυκλοφορούν πέρα από το έδαφος των συμμετεχόντων κρατών μελών. Απαιτείται, επομένως, η θέσπιση κοινοτικής νομοθεσίας η οποία θα καθορίζει τα αναγκαία μέτρα για την κυκλοφορία των τραπεζογραμματίων και των κερμάτων ευρώ, υπό συνθήκες ικανές να εξασφαλίσουν τη συνολική, αποτελεσματική και ομοιογενή προστασία του ευρώ από δραστηριότητες που θα μπορούσαν να θίξουν την αξιοπιστία του, καθώς και η λήψη των κατάλληλων μέτρων ούτως ώστε όλα να είναι έτοιμα εγκαίρως πριν από την 1η Ιανουαρίου 2002.»
Το άρθρο 6 του κανονισμού, το οποίο φέρει τον τίτλο «Υποχρεώσεις όσον αφορά τα ιδρύματα που μετέχουν στην επεξεργασία και την παράδοση τραπεζογραμματίων και κερμάτων στο κοινό», ορίζει τα ακόλουθα:
«1.      Τα πιστωτικά ιδρύματα και, εντός των ορίων της οικείας τους δραστηριότητας πληρωμών, οι λοιποί πάροχοι υπηρεσιών πληρωμών, καθώς και οποιοσδήποτε άλλος οικονομικός φορέας συμμετέχει στην επεξεργασία και στην παράδοση στο κοινό τραπεζογραμματίων και κερμάτων, συμπεριλαμβανομένων:
[...]
–        των εταιρειών χρηματαποστολών,
[...]
υποχρεούνται να εξακριβώνουν ότι τα τραπεζογραμμάτια και τα κέρματα ευρώ τα οποία έχουν λάβει και τα οποία προτίθενται να θέσουν εκ νέου σε κυκλοφορία, έχουν ελεγχθεί όσον αφορά τη γνησιότητά τους, και να μεριμνούν ώστε να ανιχνεύονται τα πλαστά και κίβδηλα.
Για τα τραπεζογραμμάτια σε ευρώ, ο εν λόγω έλεγχος διενεργείται σύμφωνα με τις διαδικασίες που καθορίζει η ΕΚΤ.
Τα ιδρύματα και οι οικονομικοί φορείς που αναφέρονται στο εδάφιο 1 υποχρεούνται να αποσύρουν από την κυκλοφορία όλα τα τραπεζογραμμάτια και τα κέρματα ευρώ τα οποία έχουν λάβει και για τα οποία γνωρίζουν ή έχουν επαρκείς λόγους να πιστεύουν ότι είναι πλαστά και κίβδηλα και τα παραδίδουν αμελλητί στις αρμόδιες εθνικές αρχές.
[...]
2.      Τα κράτη μέλη λαμβάνουν τα απαραίτητα μέτρα για να εξασφαλίσουν ότι τα αναφερόμενα στην παράγραφο 1 ιδρύματα, τα οποία δεν εκπληρώνουν τις αναφερόμενες στην εν λόγω παράγραφο υποχρεώσεις, υπόκεινται σε αποτελεσματικές, αναλογικές και αποτρεπτικές κυρώσεις.
3.      Με την επιφύλαξη των ημερομηνιών που ορίζει η ΕΚΤ για την εφαρμογή των προσδιοριζόμενων από αυτήν διαδικασιών, τα κράτη μέλη θεσπίζουν, το αργότερο την 31η Δεκεμβρίου 2011, τις νομοθετικές, κανονιστικές και διοικητικές διατάξεις που απαιτούνται για την εφαρμογή του πρώτου εδαφίου της παραγράφου 1 του παρόντος άρθρου. Ενημερώνουν αμέσως την [Ευρωπαϊκή] Επιτροπή και την ΕΚΤ.»

Η απόφαση
ΕΚ
Τ/2010/14
Κατά την αιτιολογική σκέψη 2 της αποφάσεως ΕΚΤ/2010/14:
«Προς διαφύλαξη του κύρους των τραπεζογραμματίων ευρώ και διευκόλυνση του ορθού εντοπισμού των πλαστών, τα κυκλοφορούντα τραπεζογραμμάτια ευρώ πρέπει να διατηρούνται σε καλή κατάσταση, προκειμένου να διασφαλίζεται ο εύκολος και αξιόπιστος έλεγχος της γνησιότητάς τους και, ως εκ τούτου, πρέπει να γίνεται επίσης και έλεγχος της καταλληλότητας των τραπεζογραμματίων ευρώ. Περαιτέρω, τραπεζογραμμάτια ευρώ για τα οποία υπάρχουν υπόνοιες ότι είναι πλαστά πρέπει να εντοπίζονται γρήγορα και να παραδίδονται στις αρμόδιες εθνικές αρχές.»
Το άρθρο 1 της αποφάσεως αυτής, το οποίο φέρει τον τίτλο «Αντικείμενο», προβλέπει τα εξής:
«Με την παρούσα απόφαση θεσπίζονται κοινοί κανόνες και διαδικασίες ελέγχου της γνησιότητας και καταλληλότητας των τραπεζογραμματίων ευρώ και εκ νέου θέσης τους σε κυκλοφορία σύμφωνα με το άρθρο 6  παράγραφος 1 του κανονισμού [1338/2001].»
Το άρθρο 2 της εν λόγω αποφάσεως, το οποίο φέρει τον τίτλο «Ορισμοί», ορίζει τα ακόλουθα:
«Για τους σκοπούς της παρούσας απόφασης νοούνται ως:
1)      “ΕθνΚΤ”: η εθνική κεντρική τράπεζα κράτους μέλους με νόμισμα το ευρώ.
2)      “Φορείς που διαχειρίζονται μετρητά”: τα ιδρύματα και οι οικονομικοί παράγοντες που αναφέρονται στο άρθρο 6  παράγραφος 1 του κανονισμού [1338/2001].
3)      “Εκ νέου θέση σε κυκλοφορία”: η πράξη των φορέων που διαχειρίζονται μετρητά, με την οποία αυτοί θέτουν εκ νέου σε κυκλοφορία, άμεσα ή έμμεσα, τραπεζογραμμάτια ευρώ που έχουν λάβει είτε από το κοινό, υπό τη μορφή πληρωμής ή κατάθεσης σε τραπεζικό λογαριασμό, είτε από άλλον φορέα που χειρίζεται μετρητά.
4)      “Μηχάνημα επεξεργασίας τραπεζογραμματίων”: το μηχάνημα που χειρίζονται οι ίδιοι οι πελάτες ή υπάλληλοι κατά τα οριζόμενα στο παράρτημα  Ι.
5)      “Τύπος μηχανήματος επεξεργασίας τραπεζογραμματίων”: το μηχάνημα επεξεργασίας τραπεζογραμματίων που μπορεί να διακριθεί από άλλα μηχανήματα επεξεργασίας τραπεζογραμματίων, όπως αυτά περιγράφονται στο παράρτημα  Ι.
6)      “Κοινές διαδικασίες ελέγχου”: οι καθοριζόμενες από την ΕΚΤ διαδικασίες ελέγχου τις οποίες υποχρεούνται να εφαρμόζουν οι ΕθνΚΤ για τον έλεγχο των τύπων μηχανημάτων επεξεργασίας τραπεζογραμματίων.
[...]
11)      “Ακατάλληλα προς κυκλοφορία τραπεζογραμμάτια ευρώ”: τραπεζογραμμάτια ευρώ που αξιολογούνται ως ακατάλληλα για εκ νέου θέση αυτών σε κυκλοφορία βάσει του ελέγχου καταλληλότητας που αναφέρεται στο άρθρο 6.
[...]»
Το άρθρο 3 της αποφάσεως ΕΚΤ/2010/14, το οποίο φέρει τον τίτλο «Γενικές αρχές», προβλέπει στις παραγράφους του 1 και 3 έως 5 τα εξής:
«1.      Οι έλεγχοι της γνησιότητας και της καταλληλότητας των τραπεζογραμματίων ευρώ από τους φορείς που διαχειρίζονται μετρητά, βάσει της σχετικής υποχρέωσής τους, διενεργούνται σύμφωνα με τις διαδικασίες που προβλέπονται στην παρούσα απόφαση.
[...]
3.      Οι έλεγχοι γνησιότητας και καταλληλότητας διενεργούνται είτε από τύπο μηχανήματος επεξεργασίας τραπεζογραμματίων που έχει ελεγχθεί επιτυχώς από μια ΕθνΚΤ είτε χωρίς τη χρήση μηχανικών μέσων, από εκπαιδευμένο υπάλληλο.
4.      Τα τραπεζογραμμάτια ευρώ μπορούν να τεθούν εκ νέου σε κυκλοφορία μέσω μηχανημάτων που χειρίζονται οι ίδιοι οι πελάτες ή μηχανημάτων αυτόματης ανάληψης μετρητών μόνο αν έχει ελεγχθεί η γνησιότητα και η καταλληλότητά τους από τύπο μηχανήματος επεξεργασίας τραπεζογραμματίων που έχει ελεγχθεί με επιτυχία από ΕθνΚΤ και έχουν ταξινομηθεί ως γνήσια και κατάλληλα προς κυκλοφορία. Ωστόσο, η προϋπόθεση αυτή δεν ισχύει για τραπεζογραμμάτια ευρώ που έχουν παραδοθεί άμεσα σε φορέα που διαχειρίζεται μετρητά από ΕθνΚΤ ή από άλλον τέτοιο φορέα που έχει ήδη ελέγξει τη γνησιότητα και την καταλληλότητα των τραπεζογραμματίων ευρώ κατ’ αυτόν τον τρόπο.
5.      Τα μηχανήματα που χειρίζονται υπάλληλοι, όταν χρησιμοποιούνται για τους ελέγχους γνησιότητας και καταλληλότητας [...] μπορούν να τεθούν σε λειτουργία από τους φορείς που διαχειρίζονται μετρητά μόνο αν έχουν ελεγχθεί επιτυχώς από ΕθνΚΤ και αναρτηθεί στον κατάλογο που δημοσιεύεται στον δικτυακό τόπο της ΕΚΤ κατά τα προβλεπόμενα στο άρθρο 9  παράγραφος 2. Τα μηχανήματα χρησιμοποιούνται μόνο για τις ονομαστικές αξίες και τις σειρές των τραπεζογραμματίων ευρώ που δημοσιεύονται στον δικτυακό τόπο της ΕΚΤ για τα αντίστοιχα μηχανήματα, με βάση τις τυποποιημένες εργοστασιακές ρυθμίσεις, συμπεριλαμβανομένων των τυχόν αναβαθμίσεων, που έχουν ελεγχθεί επιτυχώς, εκτός αν έχουν συμφωνηθεί αυστηρότερες ρυθμίσεις μεταξύ της ΕθνΚΤ και του φορέα που διαχειρίζεται μετρητά.»
Το άρθρο 6 της αποφάσεως αυτής, το οποίο φέρει τον τίτλο «Εντοπισμός τραπεζογραμματίων ευρώ ακατάλληλων προς κυκλοφορία», ορίζει στις παραγράφους του 2 και 3 τα ακόλουθα:
«2.      Η αυτοματοποιημένη διαλογή τραπεζογραμματίων ευρώ ως προς την καταλληλότητά τους προς κυκλοφορία διενεργείται με επιτυχώς ελεγμένο μηχάνημα επεξεργασίας τραπεζογραμματίων σύμφωνα με τα ελάχιστα πρότυπα που δημοσιεύονται στον δικτυακό τόπο της ΕΚΤ και εκάστοτε τροποποιούνται.
3.      Αφού ενημερώσει την ΕΚΤ, η εκάστοτε ΕθνΚΤ μπορεί να θεσπίζει αυστηρότερα πρότυπα όσον αφορά μία ή περισσότερες ονομαστικές αξίες ή σειρές τραπεζογραμματίων ευρώ, αν αυτό δικαιολογείται, για παράδειγμα λόγω επιδείνωσης της ποιότητας των κυκλοφορούντων τραπεζογραμματίων ευρώ στο οικείο κράτος μέλος. Τα εν λόγω αυστηρότερα πρότυπα δημοσιεύονται στον δικτυακό τόπο της ΕΚΤ.»
Το άρθρο 9 της εν λόγω αποφάσεως, το οποίο φέρει τον τίτλο «Κοινές διαδικασίες ελέγχου του Ευρωσυστήματος για μηχανήματα επεξεργασίας τραπεζογραμματίων», έχει ως εξής:
«1.      Οι τύποι μηχανημάτων επεξεργασίας τραπεζογραμματίων ελέγχονται από τις ΕθνΚΤ σύμφωνα με τις κοινές διαδικασίες ελέγχου.
2.      Όλοι οι τύποι μηχανημάτων επεξεργασίας τραπεζογραμματίων που ελέγχθηκαν επιτυχώς αναρτώνται σε κατάλογο που δημοσιεύεται στον δικτυακό τόπο της ΕΚΤ για όσο διάστημα ισχύουν τα αποτελέσματα των ελέγχων, κατά τα προβλεπόμενα στην παράγραφο 3. Ο τύπος μηχανήματος επεξεργασίας τραπεζογραμματίων που κατά το ως άνω διάστημα παύει να είναι σε θέση να εντοπίσει όλα τα γνωστά στο Ευρωσύστημα πλαστά τραπεζογραμμάτια ευρώ διαγράφεται από τον κατάλογο σύμφωνα με διαδικασία που προσδιορίζεται από την ΕΚΤ.
3.      Όταν ένας τύπος μηχανήματος επεξεργασίας τραπεζογραμματίων έχει ελεγχθεί επιτυχώς, τα αποτελέσματα του ελέγχου ισχύουν σε ολόκληρη τη ζώνη του ευρώ, για ένα έτος από το τέλος του μήνα κατά τον οποίο διενεργήθηκε ο έλεγχος, υπό την προϋπόθεση ότι αυτό εξακολουθεί να είναι σε θέση να εντοπίζει όλα τα γνωστά στο Ευρωσύστημα πλαστά τραπεζογραμμάτια ευρώ καθ’ όλη τη διάρκεια του εν λόγω χρονικού διαστήματος.
4.      Το Ευρωσύστημα δεν υπέχει ευθύνη αν ένας τύπος μηχανήματος επεξεργασίας τραπεζογραμματίων που ελέγχθηκε επιτυχώς δεν είναι σε θέση να ταξινομήσει και να μεταχειριστεί τραπεζογραμμάτια ευρώ σύμφωνα με το παράρτημα ΙΙα ή ΙΙβ.»
Το άρθρο 10 της ίδιας αποφάσεως, το οποίο φέρει τον τίτλο «Δραστηριότητες παρακολούθησης και διορθωτικά μέτρα του Ευρωσυστήματος», ορίζει τα ακόλουθα:
«1.      Με την επιφύλαξη των απαιτήσεων του εθνικού δικαίου, οι ΕθνΚΤ νομιμοποιούνται i) να διεξάγουν επιτόπιους ελέγχους, ακόμη και απροειδοποίητα, στις εγκαταστάσεις των φορέων που διαχειρίζονται μετρητά, προκειμένου να παρακολουθούν τη λειτουργία των μηχανημάτων που διαθέτουν για την επεξεργασία των τραπεζογραμματίων, και συγκεκριμένα την τεχνική ικανότητά τους να ελέγχουν τη γνησιότητα και την καταλληλότητα, καθώς και να εντοπίζουν τον δικαιούχο του λογαριασμού για τραπεζογραμμάτια ευρώ, για τα οποία υπάρχουν υπόνοιες ότι είναι πλαστά, και τραπεζογραμμάτια ευρώ η γνησιότητα των οποίων δεν μπορεί να πιστοποιηθεί σαφώς, και ii) να επαληθεύουν τις διαδικασίες που διέπουν τη λειτουργία και τον έλεγχο των μηχανημάτων επεξεργασίας τραπεζογραμματίων, τη μεταχείριση των ελεγμένων τραπεζογραμματίων ευρώ και κάθε έλεγχο γνησιότητας και καταλληλότητας διενεργούμενο χωρίς μηχανικό μέσο.
[...]
3.      Όταν κάποια ΕθνΚΤ εντοπίζει περίπτωση μη συμμόρφωσης ενός φορέα που διαχειρίζεται μετρητά με τις διατάξεις της παρούσας απόφασης, ζητά τη λήψη διορθωτικών μέτρων από αυτόν εντός καθορισμένης προθεσμίας. Μέχρι να αποκατασταθεί η μη συμμόρφωση, η εν λόγω ΕθνΚΤ, μπορεί για λογαριασμό της ΕΚΤ, να απαγορεύσει στον φορέα που διαχειρίζεται μετρητά την εκ νέου θέση σε κυκλοφορία των τραπεζογραμματίων ευρώ μιας ή περισσότερων ονομαστικών αξιών των οικείων σειρών. Εάν η μη συμμόρφωση οφείλεται σε βλάβη (αστοχία) του τύπου μηχανήματος επεξεργασίας τραπεζογραμματίων, τα γεγονός αυτό μπορεί να οδηγήσει στη διαγραφή του εν λόγω τύπου μηχανήματος από τον κατάλογο που αναφέρεται στο άρθρο 9  παράγραφος 2.
4.      Η άρνηση φορέα που διαχειρίζεται μετρητά να συνεργαστεί με ορισμένη ΕθνΚΤ ως προς τη διενέργεια ελέγχου θεωρείται ως μη συμμόρφωση.»

Η απόφαση
ΕΚ
Τ/2012/19
Η αιτιολογική σκέψη 3 της αποφάσεως ΕΚΤ/2012/19 έχει ως εξής:
«Τα ελάχιστα πρότυπα αυτοματοποιημένης διαλογής τραπεζογραμματίων ευρώ ως προς την καταλληλότητά τους προς κυκλοφορία, όπως παρατίθενται στο παράρτημα ΙΙΙα της απόφασης ΕΚΤ/2010/14, αποτελούν προϋποθέσεις που αφορούν τις λειτουργίες των μηχανημάτων επεξεργασίας τραπεζογραμματίων. Ως εκ τούτου, ενδιαφέρουν μόνο τους κατασκευαστές μηχανημάτων επεξεργασίας τραπεζογραμματίων και δεν επηρεάζουν τις διαδικασίες ελέγχων γνησιότητας και καταλληλότητας που καθορίζονται στην απόφαση ΕΚΤ/2010/14, με τις οποίες πρέπει να συμμορφώνονται οι φορείς που διαχειρίζονται μετρητά. Δεδομένου ότι δεν εμπίπτουν στο ρυθμιστικό αντικείμενο της απόφασης ΕΚΤ/2010/14, τα ελάχιστα πρότυπα αυτοματοποιημένης διαλογής τραπεζογραμματίων ευρώ ως προς την καταλληλότητά τους προς κυκλοφορία πρέπει να ενσωματωθούν στους κανόνες και διαδικασίες ελέγχου των μηχανημάτων επεξεργασίας τραπεζογραμματίων, συλλογής στοιχείων και παρακολούθησης.»

Τα ελάχιστα πρότυπα
για την αυτοματοποιημένη διαλογή
Το άρθρο 6 της αποφάσεως ΕΚΤ/2010/14, ως είχε αρχικώς, παρέπεμπε στο παράρτημα IIIα αυτής, το οποίο επιγραφόταν «Ελάχιστα πρότυπα αυτοματοποιημένης διαλογής τραπεζογραμματίων ευρώ ως προς την καταλληλότητά τους προς κυκλοφορία». Το παράρτημα αυτό καταργήθηκε με την απόφαση EKT/2012/19. Από την έναρξη ισχύος της εν λόγω αποφάσεως, τα ελάχιστα πρότυπα για την αυτοματοποιημένη διαλογή δημοσιεύονται στον δικτυακό τόπο της ΕΚΤ, σύμφωνα με το άρθρο 6, παράγραφος 2, της αποφάσεως ΕΚΤ/2010/14. Τα ελάχιστα πρότυπα για την αυτοματοποιημένη διαλογή, όπως ίσχυαν κατά τον χρόνο των πραγματικών περιστατικών της διαφοράς της κύριας δίκης, προέβλεπαν, μεταξύ άλλων, τα εξής:
«Το επιτρεπόμενο όριο ως προς τους ελέγχους καταλληλότητας από τα μηχανήματα επεξεργασίας τραπεζογραμματίων είναι 5 %. Δηλαδή, το πολύ 5 % των τραπεζογραμματίων ευρώ που δεν πληρούν τα κριτήρια καταλληλότητας μπορεί να ταξινομηθούν λανθασμένα ως κατάλληλα προς κυκλοφορία από τα μηχανήματα.»

Η κατευθυντήρια γραμμή
ΕΚ
Τ/2010/NP16
Η κατευθυντήρια γραμμή EKT/2010/NP16 της Ευρωπαϊκής Κεντρικής Τράπεζας, της 16ης Σεπτεμβρίου 2010, σχετικά με τους κανόνες και τις διαδικασίες για τον έλεγχο των μηχανημάτων επεξεργασίας τραπεζογραμματίων, τη συλλογή στοιχείων και την παρακολούθηση, όπως τροποποιήθηκε με την κατευθυντήρια γραμμή ΕΚΤ/2012/NP20, της 7ης Σεπτεμβρίου 2012 (στο εξής: κατευθυντήρια γραμμή ΕΚΤ/2010/NP16), είναι εμπιστευτικό έγγραφο στο οποίο έχουν πρόσβαση μόνον η ΕΚΤ και οι ΕθνΚΤ. Κατόπιν αιτήματος του Δικαστηρίου κατά την επ’ ακροατηρίου συζήτηση, η ΕΚΤ συμπεριέλαβε στη δικογραφία το μη εμπιστευτικό κείμενο της κατευθυντήριας γραμμής ΕΚΤ/2010/NP16.
Το άρθρο 2 της κατευθυντήριας γραμμής EKT/2010/NP16, το οποίο φέρει τον τίτλο «Έλεγχοι των μηχανημάτων επεξεργασίας τραπεζογραμματίων», προβλέπει στις παραγράφους του 1 και 4 τα εξής:
«1.      Κατόπιν σχετικού αιτήματος του κατασκευαστή, οι ΕθνΚΤ διενεργούν ελέγχους για την πιστοποίηση του τύπου μηχανημάτων επεξεργασίας τραπεζογραμματίων, προτού τα μηχανήματα αυτά εγκατασταθούν από φορείς που διαχειρίζονται μετρητά, ή επ’ ευκαιρία της εγκατάστασής τους [...]
[...]
4.      Οι ΕθνΚΤ διενεργούν τους ελέγχους για την πιστοποίηση, τους ετήσιους ελέγχους, τους νέους ελέγχους [...] σύμφωνα με την κοινή διαδικασία ελέγχου που καθορίζεται στο παράρτημα  I.»
Το άρθρο 2α της κατευθυντήριας αυτής γραμμής, το οποίο φέρει τον τίτλο «Ελάχιστα πρότυπα για την αυτοματοποιημένη διαλογή ως προς την καταλληλότητα προς κυκλοφορία», προβλέπει τα ακόλουθα:
«Τα ελάχιστα πρότυπα για την αυτοματοποιημένη διαλογή τραπεζογραμματίων ευρώ, ως προς την καταλληλότητά τους προς κυκλοφορία, από μηχανήματα επεξεργασίας τραπεζογραμματίων, στα οποία αναφέρεται το άρθρο 6 της απόφασης ΕΚΤ/2010/14, καθορίζονται από το Ευρωσύστημα, παρατίθενται στο παράρτημα  IV της παρούσας κατευθυντήριας γραμμής και δημοσιεύονται στον δικτυακό τόπο της ΕΚΤ.»
Το σημείο 3.1.1 του παραρτήματος I της εν λόγω κατευθυντήριας γραμμής έχει ως εξής:
«Η διαλογή τραπεζογραμματίων ευρώ ως προς την καταλληλότητά τους προς κυκλοφορία διενεργείται με τη χρήση της πλέον πρόσφατης δέσμης ελέγχου. [...] Η δέσμη ελέγχου περιλαμβάνει τραπεζογραμμάτια ευρώ που παρουσιάζουν ελαττώματα των ειδών που ορίζονται στο παράρτημα IV. [...]»
Το παράρτημα IV της κατευθυντήριας γραμμής ΕΚΤ/2010/NP16 διαλαμβάνει τα ακόλουθα:
«Στο παρόν παράρτημα καθορίζονται τα ελάχιστα πρότυπα για την αυτοματοποιημένη διαλογή τραπεζογραμματίων ευρώ, ως προς την καταλληλότητά τους προς κυκλοφορία, από μηχανήματα επεξεργασίας τραπεζογραμματίων.
Τα τραπεζογραμμάτια ευρώ που κατά τους ελέγχους καταλληλότητας προς κυκλοφορία εμφανίζουν ελάττωμα για το οποίο έχει οριστεί υποχρεωτική απαίτηση, όπως προβλέπεται πιο κάτω, χαρακτηρίζονται ακατάλληλα προς κυκλοφορία.
Το επιτρεπόμενο όριο για τους ελέγχους καταλληλότητας από τα μηχανήματα επεξεργασίας τραπεζογραμματίων είναι 5 %. Δηλαδή, το πολύ 5 % των τραπεζογραμματίων ευρώ που δεν πληρούν τα κριτήρια καταλληλότητας μπορεί να ταξινομηθούν λανθασμένα από τα μηχανήματα ως κατάλληλα προς κυκλοφορία.»

Η διαφορά της κύριας δίκης και τα προδικαστικά ερωτήματα
Στις 18 Δεκεμβρίου 2018, υπάλληλοι της Τράπεζας της Λιθουανίας διενήργησαν επιτόπιο έλεγχο στο υποκατάστημα της Brink’s Lithuania που βρίσκεται στην πόλη Panevėžys (Λιθουανία). Κατά τη διάρκεια του ελέγχου, οι υπάλληλοι κλήθηκαν να εξακριβώσουν αν τα μηχανήματα επεξεργασίας τραπεζογραμματίων του εν λόγω υποκαταστήματος πληρούσαν τις απαιτήσεις σχετικά με τη μεταχείριση των τραπεζογραμματίων που προορίζονται για εκ νέου θέση σε κυκλοφορία. Αντικείμενο του ελέγχου των υπαλλήλων ήταν, ιδίως, το αν τα συγκεκριμένα μηχανήματα διέθεταν την τεχνική ικανότητα να ελέγχουν τη γνησιότητα και την καταλληλότητα των τραπεζογραμματίων ευρώ. Από τον έλεγχο προέκυψε ότι ένα από τα μηχανήματα επεξεργασίας τραπεζογραμματίων είχε ταξινομήσει ως κατάλληλα για κυκλοφορία το 18,26 % των ακατάλληλων προς κυκλοφορία τραπεζογραμματίων ευρώ που περιείχε η δέσμη ελέγχου. Για ένα δεύτερο μηχάνημα το αντίστοιχο ποσοστό ήταν 13,91 %. Τα αποτελέσματα του ελέγχου καταγράφηκαν σε έκθεση ελέγχου στην οποία διευκρινιζόταν, εντούτοις, ότι τα επίμαχα μηχανήματα ανήκαν σε ορισμένο μοντέλο το οποίο περιλαμβανόταν στον κατάλογο των μηχανημάτων επεξεργασίας τραπεζογραμματίων που είχαν ελεγχθεί επιτυχώς,  ο οποίος είχε αναρτηθεί στον δικτυακό τόπο της ΕΚΤ.
Αφού διαπίστωσε ότι η Brink’s Lithuania παρέβη τα ελάχιστα πρότυπα για την αυτοματοποιημένη διαλογή, τα οποία επιβάλλουν το ανώτατο επιτρεπόμενο όριο του 5 % για τους ελέγχους καταλληλότητας των τραπεζογραμματίων ευρώ, ο διευθυντής του τμήματος διαθεσίμων της Τράπεζας της Λιθουανίας, με απόφαση της 28ης Φεβρουαρίου 2019, έδωσε εντολή στην εταιρία αυτή να λάβει τα αναγκαία μέτρα ώστε να άρει την παράβαση εντός προθεσμίας πέντε εργάσιμων ημερών.
Στην απόφαση εκτίθεται ότι η τεχνική ικανότητα των μηχανημάτων επεξεργασίας τραπεζογραμματίων να ελέγχουν τη γνησιότητα και την καταλληλότητα των τραπεζογραμματίων ευρώ εξαρτάται όχι μόνον από τον κατασκευαστή του μηχανήματος, αλλά και από τους χρήστες του, ήτοι τους φορείς που διαχειρίζονται μετρητά, ιδίως δε από την τεχνική συντήρηση του μηχανήματος εκ μέρους των εν λόγω χρηστών. Το γεγονός και μόνον ότι τα μηχανήματα χρησιμοποιούνται με βάση τις τυποποιημένες εργοστασιακές ρυθμίσεις, όπως επιτάσσει το άρθρο 3, παράγραφος 5, της αποφάσεως ΕΚΤ/2010/14, δεν μπορεί να θεωρηθεί ως απόδειξη συμμόρφωσης του οικείου φορέα προς τις υποχρεώσεις τις οποίες υπέχει. Μόνον από τους ελέγχους που διενεργούνται στις εγκαταστάσεις των φορέων που διαχειρίζονται μετρητά μπορεί να προκύψει αν διασφαλίζεται η ορθή χρήση και η κατάλληλη συντήρηση των μηχανημάτων επεξεργασίας τραπεζογραμματίων, αν τηρούνται δεόντως οι σχετικές με τη μεταχείριση των τραπεζογραμματίων υποχρεώσεις και αν εφαρμόζονται οι κατάλληλες διαδικασίες για τον έλεγχο των μηχανημάτων αυτών.
Στις 29 Μαρτίου 2019, η εκκαλούσα ζήτησε, κατ’ ουσίαν, από την ΕΚΤ να διευκρινίσει αν η τήρηση των ελάχιστων προτύπων για την αυτοματοποιημένη διαλογή βαρύνει τους φορείς που διαχειρίζονται μετρητά ή αν επιβάλλεται μόνο στους κατασκευαστές που επιθυμούν την εγγραφή των μηχανημάτων τους στον κατάλογο των μηχανημάτων που έχουν ελεγχθεί επιτυχώς.
Στις 17 Απριλίου 2019, η ΕΚΤ απάντησε στο αίτημα αυτό επισημαίνοντας ότι τα ελάχιστα πρότυπα για την αυτοματοποιημένη διαλογή αφορούν τους κατασκευαστές μηχανημάτων επεξεργασίας τραπεζογραμματίων.  Αντιθέτως, οι φορείς που διαχειρίζονται μετρητά έχουν μόνον την υποχρέωση να χρησιμοποιούν, εφόσον επιλέξουν τον αυτοματοποιημένο έλεγχο των παραχαράξεων και της καταλληλότητας των τραπεζογραμματίων, μηχανήματα επεξεργασίας τραπεζογραμματίων τα οποία έχουν αναγνωριστεί ως σύμφωνα προς τα ελάχιστα πρότυπα για την αυτοματοποιημένη διαλογή, τούτο δε με βάση τις τυποποιημένες εργοστασιακές ρυθμίσεις των οικείων μηχανημάτων, χωρίς να υποχρεούνται να εξακριβώσουν οι ίδιοι ότι τα μηχανήματα είναι σύμφωνα προς τα εν λόγω πρότυπα.
Κατόπιν απορρίψεως της προσφυγής που άσκησε η Brink’s Lithuania ενώπιον του Vilniaus apygardos administracinis teismas (περιφερειακού διοικητικού δικαστηρίου του Βίλνιους, Λιθουανία), με αίτημα την ακύρωση της αποφάσεως της 28ης Φεβρουαρίου 2019, η εν λόγω εταιρία άσκησε έφεση ενώπιον του Lietuvos vyriausiasis administracinis teismas (Ανωτάτου Διοικητικού Δικαστηρίου της Λιθουανίας), το οποίο είναι το αιτούν δικαστήριο στην υπό κρίση υπόθεση.
Το αιτούν δικαστήριο επισημαίνει ότι δεν αμφισβητείται ότι η Brink’s Lithuania, ως εταιρία χρηματαποστολών, πρέπει να θεωρείται ως φορέας που διαχειρίζεται μετρητά κατά την έννοια του άρθρου 2, παράγραφος 2, της απόφασης ΕΚΤ/2010/14. Ωστόσο, το δικαστήριο αυτό διατηρεί αμφιβολίες ως προς την ερμηνεία και το κύρος του άρθρου 6, παράγραφος 2, της εν λόγω αποφάσεως.
Το αιτούν δικαστήριο εκτιμά, πρώτον, ότι ορισμένα στοιχεία του γράμματος της διατάξεως αυτής υποδηλώνουν ότι η αυτοματοποιημένη διαλογή τραπεζογραμματίων ευρώ ως προς την καταλληλότητά τους προς κυκλοφορία πρέπει να διενεργείται σύμφωνα με τα ελάχιστα πρότυπα για την αυτοματοποιημένη διαλογή, όπερ σημαίνει ότι, λόγω  του ότι η αυτοματοποιημένη διαλογή υπόκειται στην τήρηση των ελάχιστων προτύπων, οι οικείοι φορείς οφείλουν να διασφαλίζουν ότι η εν λόγω διαλογή διενεργείται τηρουμένων των συγκεκριμένων προτύπων και, ενδεχομένως, να λαμβάνουν, με δική τους πρωτοβουλία, όλα τα αναγκαία προς τούτο μέτρα. Η ερμηνεία αυτή είναι, κατά το αιτούν δικαστήριο, σύμφωνη με τον επιδιωκόμενο με την απόφαση σκοπό της διατήρησης των τραπεζογραμματίων ευρώ σε καλή κατάσταση, δεδομένου ότι ένα τέτοιο αποτέλεσμα δεν μπορεί να διασφαλιστεί με τη χρησιμοποίηση ορισμένων μηχανημάτων επεξεργασίας τραπεζογραμματίων με βάση τις τυποποιημένες εργοστασιακές ρυθμίσεις τους,  σύμφωνα με τις επιταγές της συγκεκριμένης αποφάσεως.
Παρά ταύτα, το αιτούν δικαστήριο εκτιμά ότι η ερμηνεία του άρθρου 6, παράγραφος 2, της αποφάσεως ΕΚΤ/2010/14 υπό την έννοια ότι επιβάλλει στους φορείς που διαχειρίζονται μετρητά την υποχρέωση να μεριμνούν ώστε η αυτοματοποιημένη διαλογή να πραγματοποιείται τηρουμένων των ελάχιστων προτύπων για την αυτοματοποιημένη διαλογή είναι δυνατό να προσκρούει στο άρθρο 3, παράγραφος 5, της ίδιας αποφάσεως, το οποίο ορίζει ότι οι φορείς που διαχειρίζονται μετρητά πρέπει να χρησιμοποιούν τα μηχανήματά τους  με βάση τις τυποποιημένες εργοστασιακές ρυθμίσεις τους. Αν οι εν λόγω φορείς όφειλαν να μεριμνούν ώστε η αυτοματοποιημένη διαλογή να διενεργείται τηρουμένων των εν λόγω προτύπων, τούτο θα σήμαινε ότι, σε περίπτωση αδυναμίας του μηχανήματος να ανταποκριθεί, αυτοί θα μπορούσαν να επιλέξουν διαφορετικές ρυθμίσεις από τις τυποποιημένες εργοστασιακές ρυθμίσεις του μηχανήματος. Επιπλέον, μια τέτοια ερμηνεία θα δημιουργούσε ανασφάλεια δικαίου διότι θα ήταν δυσχερές για τους εν λόγω φορείς να προσδιορίσουν τον τρόπο με τον οποίο θα μπορούσαν να εκπληρώσουν τη συγκεκριμένη υποχρέωση. Τέλος, η ανωτέρω ερμηνεία θα προσέκρουε στην αιτιολογική σκέψη 3 της αποφάσεως ΕΚΤ/2012/19, κατά  την οποία τα ελάχιστα πρότυπα για την αυτοματοποιημένη διαλογή ενδιαφέρουν μόνον τους κατασκευαστές μηχανημάτων επεξεργασίας τραπεζογραμματίων και δεν επηρεάζουν τις αυτοματοποιημένες διαδικασίες ελέγχων καταλληλότητας που οφείλουν να εφαρμόζουν οι φορείς που διαχειρίζονται μετρητά.
Δεύτερον, ακόμη και αν θεωρηθεί ότι το άρθρο 6, παράγραφος 2, της αποφάσεως ΕΚΤ/2010/14 πρέπει να ερμηνευθεί υπό την έννοια ότι δεν επιβάλλει στους φορείς που διαχειρίζονται μετρητά την υποχρέωση να ελέγχουν τα μηχανήματά τους επεξεργασίας τραπεζογραμματίων σύμφωνα με τα ελάχιστα πρότυπα για την αυτοματοποιημένη διαλογή, το αιτούν δικαστήριο φρονεί ότι τούτο δεν αποκλείει κατ’ ανάγκην τη δυνατότητα των κρατών μελών να προβλέπουν τέτοια υποχρέωση εκτός του κανονιστικού πλαισίου που καθορίζει η Ευρωπαϊκή Ένωση.
Τρίτον, στην περίπτωση κατά την οποία οι φορείς που διαχειρίζονται μετρητά υποχρεούνται να τηρούν τα ελάχιστα πρότυπα για την αυτοματοποιημένη διαλογή, το αιτούν δικαστήριο επισημαίνει ότι, κατά το άρθρο 6, παράγραφος 2, της αποφάσεως ΕΚΤ/2010/14, τα πρότυπα αυτά δημοσιεύονται απλώς στον δικτυακό τόπο της ΕΚΤ και τροποποιούνται περιοδικώς.  Τίθεται το ζήτημα αν, ελλείψει δημοσιεύσεως των εν λόγω προτύπων στην
Επίσημη Εφημερίδα της Ευρωπαϊκής Ένωσης,
μπορούν αυτά να θεωρηθούν δεσμευτικά και ικανά να αποτελέσουν τη βάση για την έκδοση εντολής απευθυνόμενης σε φορέα που διαχειρίζεται μετρητά, μάλιστα  δε  αν, για τους ίδιους λόγους, το άρθρο 6, παράγραφος 2, της αποφάσεως ΕΚΤ/2010/14 είναι συμβατό με την αρχή της ασφάλειας δικαίου και με το άρθρο 297, παράγραφος 2, ΣΛΕΕ και, ως εκ τούτου, έγκυρο.
Υπό τις συνθήκες αυτές, το Lietuvos vyriausiasis administracinis teismas (Ανώτατο Διοικητικό Δικαστήριο της Λιθουανίας) αποφάσισε να αναστείλει την ενώπιόν του διαδικασία και να υποβάλει στο Δικαστήριο τα ακόλουθα προδικαστικά ερωτήματα:
«1)      Έχει το άρθρο 6, παράγραφος 2, της απόφασης ΕΚΤ/2010/14 την έννοια ότι οι φορείς που διαχειρίζονται μετρητά πρέπει να συμμορφώνονται με τα [ελάχιστα πρότυπα για την αυτοματοποιημένη διαλογή] στα οποία αναφέρεται η διάταξη αυτή όταν διενεργούν αυτοματοποιημένη διαλογή τραπεζογραμματίων ευρώ ως προς την καταλληλότητά τους προς κυκλοφορία;
2)      Εάν, σύμφωνα με το άρθρο 6, παράγραφος 2, της απόφασης ΕΚΤ/2010/14, τα [ελάχιστα πρότυπα για την αυτοματοποιημένη διαλογή] στα οποία αναφέρεται η διάταξη αυτή εφαρμόζονται μόνο στους κατασκευαστές μηχανημάτων επεξεργασίας τραπεζογραμματίων (αλλά όχι στους φορείς που διαχειρίζονται μετρητά), έχει το άρθρο 6, παράγραφος 2, της απόφασης ΕΚΤ/2010/14, σε συνδυασμό με το άρθρο 3, παράγραφος 5, αυτής, την έννοια ότι αντιτίθεται σε διάταξη του εθνικού δικαίου, σύμφωνα με την οποία η υποχρέωση συμμόρφωσης με τα εν λόγω ελάχιστα πρότυπα ισχύει για τους φορείς που διαχειρίζονται μετρητά;
3)      Συνάδουν τα ελάχιστα πρότυπα που ισχύουν για την αυτοματοποιημένη διαλογή τραπεζογραμματίων ευρώ ως προς την καταλληλότητά τους προς κυκλοφορία, την οποία διενεργούν τα μηχανήματα επεξεργασίας τραπεζογραμματίων, με την αρχή της ασφάλειας δικαίου και το άρθρο 297, παράγραφος 2, ΣΛΕΕ, λαμβανομένου υπόψη ότι δημοσιεύονται στον δικτυακό τόπο της ΕΚΤ, και είναι δεσμευτικά για τους φορείς που διαχειρίζονται μετρητά και δυνάμενα να τύχουν επικλήσεως έναντι αυτών;
4)      Είναι το άρθρο 6, παράγραφος 2, της απόφασης ΕΚΤ/2010/14 αντίθετο προς την αρχή της ασφάλειας δικαίου και προς το άρθρο 297, παράγραφος 2, ΣΛΕΕ και, ως εκ τούτου, ανίσχυρο, στο μέτρο που ορίζει ότι τα ελάχιστα πρότυπα που ισχύουν για την αυτοματοποιημένη διαλογή τραπεζογραμματίων ευρώ ως προς την καταλληλότητά τους προς κυκλοφορία, την οποία διενεργούν τα μηχανήματα επεξεργασίας τραπεζογραμματίων, δημοσιεύονται στον δικτυακό τόπο της ΕΚΤ και κατά καιρούς τροποποιούνται;»

Επί των προδικαστικών ερωτημάτων

Επί του πρώτου προδικαστικού ερωτήματος
Με το πρώτο προδικαστικό ερώτημα, το αιτούν δικαστήριο ζητεί να διευκρινιστεί αν το άρθρο 6, παράγραφος 2, της αποφάσεως ΕΚΤ/2010/14 έχει την έννοια ότι οι φορείς που διαχειρίζονται μετρητά πρέπει να συμμορφώνονται προς τα ελάχιστα πρότυπα για την αυτοματοποιημένη διαλογή όταν διενεργούν αυτοματοποιημένη διαλογή τραπεζογραμματίων ευρώ ως προς την καταλληλότητά τους προς κυκλοφορία.
Προκαταρκτικώς, υπενθυμίζεται ότι, όπως προκύπτει από το άρθρο 1 της αποφάσεως ΕΚΤ/2010/14, η απόφαση αυτή θέτει σε εφαρμογή το άρθρο 6, παράγραφος 1, του κανονισμού 1338/2001, το οποίο καθιερώνει την αρχή του ελέγχου της γνησιότητας των τραπεζογραμματίων και των κερμάτων ευρώ με σκοπό την καταπολέμηση της παραχάραξης και της κιβδηλείας και επιβάλλει προς τούτο στα ιδρύματα που συμμετέχουν κατ’ επάγγελμα στην επεξεργασία και στην παράδοση στο κοινό τραπεζογραμματίων –περιλαμβανομένων των φορέων που διαχειρίζονται μετρητά– την υποχρέωση να μεριμνούν για τον εντοπισμό των πλαστών και κίβδηλων τραπεζογραμματίων και κερμάτων συμφώνως προς τις διαδικασίες που καθορίζει η ΕΚΤ καθώς και να αποσύρουν από την κυκλοφορία όλα τα τραπεζογραμμάτια ευρώ τα οποία έχουν λάβει και για τα οποία γνωρίζουν ή έχουν επαρκείς λόγους να πιστεύουν ότι είναι πλαστά και κίβδηλα και να τα παραδίδουν αμελλητί στις αρμόδιες εθνικές αρχές.
Επί τη βάσει του άρθρου 6, παράγραφος 1, του κανονισμού 1338/2001, η ΕΚΤ εξέδωσε την απόφαση ΕΚΤ/2010/14, η οποία αποσκοπεί, κατά την αιτιολογική σκέψη 2 αυτής, στη διαφύλαξη της ακεραιότητας των τραπεζογραμματίων ευρώ και στη διευκόλυνση του ορθού εντοπισμού των πλαστών, όπερ προϋποθέτει ότι τα κυκλοφορούντα τραπεζογραμμάτια ευρώ πρέπει να διατηρούνται σε καλή κατάσταση προκειμένου να διασφαλίζεται ο εύκολος και αξιόπιστος έλεγχος της γνησιότητάς τους.
Όπως επισήμανε η γενική εισαγγελέας στο σημείο 62 των προτάσεών της, το κανονιστικό πλαίσιο το οποίο θεσπίζει, μεταξύ άλλων, η απόφαση ΕΚΤ/2010/14, με σκοπό να διασφαλιστεί ότι μόνον τα τραπεζογραμμάτια ευρώ που βρίσκονται σε καλή κατάσταση τίθενται εκ νέου σε κυκλοφορία στο κοινό, βασίζεται, ουσιαστικά, σε τρεις κύριους πυλώνες, ήτοι, κατ’ αρχάς, στην παραγωγή και παραμετροποίηση μηχανημάτων επεξεργασίας τραπεζογραμματίων σύμφωνα με τα ελάχιστα πρότυπα για την αυτοματοποιημένη διαλογή και στην ανάρτηση καταλόγου ανά τύπο μηχανήματος που δημοσιεύεται στον δικτυακό τόπο της ΕΚΤ, αφού τα μηχανήματα ελεγχθούν επιτυχώς από μια ΕθνΚΤ κατόπιν σχετικού αιτήματος του κατασκευαστή, περαιτέρω, στη θέσπιση μιας δέσμης υποχρεώσεων των φορέων που διαχειρίζονται μετρητά, ιδίως όσον αφορά την αυτοματοποιημένη διαλογή τραπεζογραμματίων ευρώ ως προς την καταλληλότητά τους προς κυκλοφορία, και, τέλος, στην ανάθεση στις ΕθνΚΤ των αρμοδιοτήτων παρακολούθησης και εποπτείας προκειμένου να διασφαλίζεται η συμμόρφωση των εμπλεκομένων οντοτήτων με τις υποχρεώσεις που τους επιβάλλονται.
Μεταξύ των υποχρεώσεων τις οποίες υπέχουν οι φορείς που διαχειρίζονται μετρητά, το άρθρο 3, παράγραφος 1, της εν λόγω αποφάσεως ορίζει ότι οι φορείς αυτοί υποχρεούνται να ελέγχουν τη γνησιότητα και την καταλληλότητα των τραπεζογραμματίων ευρώ σύμφωνα με τις διαδικασίες που προβλέπονται στην απόφαση.
Συναφώς, το άρθρο 3, παράγραφος 3, της αποφάσεως αυτής προβλέπει ότι, προς εκπλήρωση της εν λόγω υποχρέωσης ελέγχου της γνησιότητας και της καταλληλότητας των τραπεζογραμματίων ευρώ, οι φορείς που διαχειρίζονται μετρητά μπορούν να θέσουν σε εφαρμογή είτε διαδικασία ελέγχου χωρίς τη χρήση μηχανικών μέσων ο οποίος διενεργείται από εκπαιδευμένο προσωπικό είτε διαδικασία αυτοματοποιημένου ελέγχου με χρήση μηχανήματος επεξεργασίας τραπεζογραμματίων που έχει ελεγχθεί επιτυχώς από μια ΕθνΚΤ. Δυνάμει του άρθρου 3, παράγραφος 4, της ίδιας αποφάσεως, όσον αφορά τα τραπεζογραμμάτια ευρώ, η θέση σε εφαρμογή διαδικασίας αυτοματοποιημένου ελέγχου είναι ωστόσο υποχρεωτική για τα τραπεζογραμμάτια ευρώ που προορίζονται να τεθούν εκ νέου σε κυκλοφορία μέσω μηχανημάτων που χειρίζονται οι ίδιοι οι πελάτες ή μηχανημάτων αυτόματης ανάληψης μετρητών, εκτός εάν τα εν λόγω τραπεζογραμμάτια έχουν παραδοθεί άμεσα σε φορέα που διαχειρίζεται μετρητά από ΕθνΚΤ ή από άλλον τέτοιο φορέα που έχει ήδη ελέγξει κατ’ αυτόν τον τρόπο τη γνησιότητα και την καταλληλότητα των τραπεζογραμματίων ευρώ.
Όσον αφορά ειδικότερα τις λεπτομέρειες της διενέργειας του εν λόγω αυτοματοποιημένου ελέγχου, το άρθρο 6, παράγραφος 2, της αποφάσεως ΕΚΤ/2010/14 προβλέπει ότι η αυτοματοποιημένη διαλογή πρέπει να «διενεργείται με επιτυχώς ελεγμένο μηχάνημα επεξεργασίας τραπεζογραμματίων σύμφωνα με τα ελάχιστα πρότυπα που δημοσιεύονται στον δικτυακό τόπο της ΕΚΤ και εκάστοτε τροποποιούνται».  Πλην όμως, η διάταξη αυτή δεν διευκρινίζει αν τα ελάχιστα πρότυπα για τα οποία κάνει λόγο πρέπει να τηρούνται από τα ιδρύματα που συμμετέχουν στην επεξεργασία και παράδοση  τραπεζογραμματίων στο κοινό ή αν αυτά αφορούν μόνον τους κατασκευαστές που επιθυμούν να εγγραφούν τα μηχανήματά τους στον κατάλογο των μηχανημάτων που έχουν ελεγχθεί επιτυχώς.
Κατά πάγια δε νομολογία, για την ερμηνεία διατάξεως του δικαίου της Ένωσης πρέπει να λαμβάνεται υπόψη όχι μόνον το γράμμα της αλλά και το πλαίσιο στο οποίο εντάσσεται και οι σκοποί τους οποίους επιδιώκει (πρβλ., μεταξύ άλλων, απόφαση της 22ας Δεκεμβρίου 2022, Les Entreprises du Médicament, C‑20/22, EU:C:2022:1028, σκέψη 18 και εκεί μνημονευόμενη νομολογία).
Εν προκειμένω, όσον αφορά το γράμμα του άρθρου 6, παράγραφος 2, της αποφάσεως ΕΚΤ/2010/14, ασφαλώς, σε ορισμένες γλωσσικές αποδόσεις του, η γραμματική δομή του θα μπορούσε να υποδηλώνει ότι η φράση «σύμφωνα με τα ελάχιστα πρότυπα» προσδιορίζει το ρήμα «διενεργείται» και ότι, συνεπώς, σκοπεί να διευκρινίσει τη φύση του διενεργούμενου ελέγχου.
Εντούτοις, όπως επισήμανε η γενική εισαγγελέας στο σημείο 45 και στην υποσημείωση  15 των προτάσεών της, σε άλλες γλωσσικές αποδόσεις, όπως στις αποδόσεις στην ισπανική, την αγγλική, τη γαλλική, την ιταλική και την πορτογαλική γλώσσα, η δομή της διατύπωσης  συνηγορεί μάλλον υπέρ της αντίθετης ερμηνείας, κατά την οποία η εν λόγω υποπερίοδος αφορά τους ελέγχους στους οποίους υποβάλλονται  επιτυχώς τα μηχανήματα επεξεργασίας τραπεζογραμματίων προτού οι φορείς που διαχειρίζονται μετρητά να μπορούν να κάνουν χρήση των μηχανημάτων αυτών προς εκπλήρωση των υποχρεώσεων τις οποίες υπέχουν από την απόφαση ΕΚΤ/2010/14, στις περιπτώσεις που οι ως άνω φορείς οφείλουν να επιλέξουν ή έχουν επιλέξει να διεξάγουν αυτοματοποιημένη διαλογή τραπεζογραμματίων ευρώ ως προς τη γνησιότητα και την καταλληλότητά τους προς κυκλοφορία.
Πλην όμως, υπενθυμίζεται ότι, κατά πάγια νομολογία, η διατύπωση ή η γραμματική δομή που χρησιμοποιείται σε ορισμένες από τις γλωσσικές αποδόσεις μιας διάταξης του δικαίου της Ένωσης δεν πρέπει να αποτελεί τη μοναδική βάση για την ερμηνεία της διάταξης αυτής ούτε μπορεί να θεωρηθεί ότι υπερέχει έναντι των λοιπών γλωσσικών αποδόσεων (πρβλ. απόφαση της 26ης Ιανουαρίου 2021, Hessischer Rundfunk, C‑422/19 και C‑423/19, EU:C:2021:63, σκέψη 65).
Αντιθέτως, όποια και αν είναι η εξεταζόμενη γλωσσική απόδοση, πρέπει να επισημανθεί ότι η ερμηνεία του άρθρου 6, παράγραφος 2, της αποφάσεως EKT/2010/14 υπό την έννοια ότι η φράση «σύμφωνα με τα ελάχιστα πρότυπα» προσδιορίζει τη διενεργούμενη αυτοματοποιημένη διαλογή θα στερούσε,  από τη φράση «επιτυχώς ελεγμένο» που χρησιμοποιείται επίσης στη διάταξη αυτή, την πρακτική της αποτελεσματικότητα  σε μεγάλο βαθμό, δεδομένου ότι η εν λόγω διάταξη δεν θα διευκρίνιζε πλέον σε σχέση με ποια πρότυπα πρέπει να έχει ελεγχθεί επιτυχώς το οικείο μηχάνημα επεξεργασίας τραπεζογραμματίων.
Κατά συνέπεια, πρέπει να γίνει δεκτό ότι από το γράμμα του άρθρου 6, παράγραφος 2, της αποφάσεως ΕΚΤ/2010/14 προκύπτει μάλλον ότι τα ελάχιστα πρότυπα για τα οποία κάνει λόγο η διάταξη αυτή δεν έχουν εφαρμογή στην αυτοματοποιημένη διαλογή τραπεζογραμματίων ευρώ ως προς την καταλληλότητά  τους προς κυκλοφορία, στην οποία προβαίνουν οι φορείς που διαχειρίζονται μετρητά στο πλαίσιο της δραστηριότητάς τους, αλλά αφορούν τους ελέγχους στους οποίους πρέπει να υποβάλλονται επιτυχώς τα μηχανήματα επεξεργασίας τραπεζογραμματίων προτού να μπορούν να χρησιμοποιηθούν από τους φορείς που διαχειρίζονται μετρητά.
Μια τέτοια ερμηνεία ενισχύεται, εξάλλου, τόσο από το πλαίσιο στο οποίο εντάσσεται το άρθρο 6, παράγραφος 2, της αποφάσεως ΕΚΤ/2010/14 όσο και από τους σκοπούς που επιδιώκει η συγκεκριμένη διάταξη.
Αφενός, όσον αφορά το πλαίσιο στο οποίο εντάσσεται η διάταξη, από το άρθρο 3, παράγραφοι 3 έως 5, της αποφάσεως αυτής προκύπτει ότι, σε περίπτωση αυτοματοποιημένης διαλογής, οι φορείς που διαχειρίζονται μετρητά πρέπει να χρησιμοποιούν μηχανήματα επεξεργασίας τραπεζογραμματίων τα οποία έχουν ελεγχθεί επιτυχώς από μια ΕθνΚΤ σύμφωνα με τα ελάχιστα πρότυπα της ΕΚΤ για τα οποία γίνεται λόγος στο άρθρο 6, παράγραφος 2, της εν λόγω αποφάσεως και ότι τα μηχανήματα αυτά πρέπει να χρησιμοποιούνται μόνο για τις ονομαστικές αξίες και τις σειρές των τραπεζογραμματίων ευρώ που δημοσιεύονται στον δικτυακό τόπο της ΕΚΤ, τούτο δε με βάση τις τυποποιημένες εργοστασιακές ρυθμίσεις των μηχανημάτων, συμπεριλαμβανομένων των τυχόν αναβαθμίσεών τους. Αν όμως η ΕΚΤ είχε την πρόθεση να υποχρεώσει τους φορείς που διαχειρίζονται μετρητά να μεριμνούν ώστε η αυτοματοποιημένη διαλογή να διενεργείται σύμφωνα με τα εν λόγω ελάχιστα πρότυπα, δεν θα ήταν αναγκαίο ούτε να προβλεφθεί ότι οι φορείς αυτοί μπορούν να κάνουν χρήση, για τη διαλογή αυτή, μόνον των μηχανημάτων επεξεργασίας τραπεζογραμματίων που έχουν υποβληθεί επιτυχώς σε ορισμένους ελέγχους ούτε να διευκρινιστούν οι όροι υπό τους οποίους μπορούν να χρησιμοποιηθούν τα συγκεκριμένα μηχανήματα για τη διενέργεια μιας τέτοιας διαλογής. Αντιθέτως, οι απαιτήσεις αυτές σημαίνουν ότι η χρήση των συγκεκριμένων μηχανημάτων θεωρείται, στην απόφαση ΕΚΤ/2010/14, ως το μέσο με το οποίο, στην περίπτωση αυτοματοποιημένης διαλογής, οι φορείς που διαχειρίζονται μετρητά εκπληρώνουν την υποχρέωσή τους να διασφαλίζουν την καταλληλότητα των τραπεζογραμματίων προς κυκλοφορία.
Αφετέρου, όσον αφορά τους σκοπούς που επιδιώκονται με το άρθρο 6, παράγραφος 2, της αποφάσεως ΕΚΤ/2010/14, όπως τόνισε η γενική εισαγγελέας στα σημεία 48 έως 50 των προτάσεών της, επισημαίνεται ότι, πριν τροποποιηθεί με την απόφαση ΕΚΤ/2012/19, το άρθρο 6 της αποφάσεως ΕΚΤ/2010/14 προέβλεπε ότι οι έλεγχοι καταλληλότητας των τραπεζογραμματίων ευρώ έπρεπε να διεξάγονται σύμφωνα με τα ελάχιστα πρότυπα των παραρτημάτων ΙΙΙα και ΙΙΙβ της εν λόγω αποφάσεως. Ειδικότερα, στο παράρτημα IIIα καθορίζονταν τα «ελάχιστα πρότυπα για την αυτοματοποιημένη διαλογή τραπεζογραμματίων ευρώ ως προς την καταλληλότητά τους προς κυκλοφορία, την οποία διενεργούν τα μηχανήματα επεξεργασίας τραπεζογραμματίων», ενώ στο παράρτημα IIIβ καθορίζονταν τα «ελάχιστα πρότυπα για τη διαλογή τραπεζογραμματίων ευρώ ως προς την καταλληλότητά τους προς κυκλοφορία, χωρίς τη χρήση μηχανικών μέσων από εκπαιδευμένους υπαλλήλους». Όπως όμως προκύπτει από την αιτιολογική σκέψη 3 της αποφάσεως ΕΚΤ/2012/19, η απόφαση αυτή κατήργησε το παράρτημα IIIα της αποφάσεως ΕΚΤ/2010/14 με ρητό σκοπό την ενσωμάτωση των ελάχιστων προτύπων αυτοματοποιημένης διαλογής τραπεζογραμματίων ευρώ ως προς την καταλληλότητά τους προς κυκλοφορία τα οποία δεν ενέπιπταν μέχρι τότε στο πεδίο εφαρμογής της αποφάσεως ΕΚΤ/2010/14, στους κανόνες και στις διαδικασίες για τον έλεγχο των μηχανημάτων επεξεργασίας τραπεζογραμματίων, τη συλλογή στοιχείων και την παρακολούθηση. Παραλλήλως, η αναφορά στα πρότυπα αυτά περιλήφθηκε στην κατευθυντήρια γραμμή ΕΚΤ/2010/NP16, η οποία καθορίζει τους κανόνες και τις διαδικασίες για τους ελέγχους που διενεργούνται στους τύπους μηχανημάτων επεξεργασίας τραπεζογραμματίων. Έκτοτε, από το άρθρο 2, παράγραφοι 1 και 4, της εν λόγω κατευθυντήριας γραμμής, σε συνδυασμό με το άρθρο 2α, το σημείο 3.1.1 του παραρτήματος I και το παράρτημα IV της ίδιας κατευθυντήριας γραμμής, προκύπτει ότι τα εν λόγω πρότυπα έχουν εφαρμογή στους ελέγχους που διενεργούνται στους συγκεκριμένους τύπους μηχανημάτων.
Επιπλέον, στην αιτιολογική σκέψη 3 της αποφάσεως ΕΚΤ/2012/19 δηλώνεται χωρίς αμφισημία ότι τα ελάχιστα πρότυπα για την αυτοματοποιημένη διαλογή «ενδιαφέρουν μόνο τους κατασκευαστές μηχανημάτων επεξεργασίας τραπεζογραμματίων και δεν επηρεάζουν τις διαδικασίες ελέγχων γνησιότητας και καταλληλότητας που καθορίζονται στην απόφαση ΕΚΤ/2010/14, με τις οποίες πρέπει να συμμορφώνονται οι φορείς που διαχειρίζονται μετρητά».
Κατά συνέπεια, από την απόφαση ΕΚΤ/2012/19 προκύπτει ότι το άρθρο 6, παράγραφος 2, της αποφάσεως ΕΚΤ/2010/14 τροποποιήθηκε προκειμένου να διευκρινιστεί ότι τα ελάχιστα πρότυπα για τα οποία κάνει λόγο η διάταξη αυτή έχουν αποκλειστικώς εφαρμογή στους ελέγχους που διενεργούν οι κατασκευαστές στους δικούς τους τύπους μηχανημάτων επεξεργασίας τραπεζογραμματίων.
Επομένως, το άρθρο 6, παράγραφος 2, της αποφάσεως ΕΚΤ/2010/14 δεν επιβάλλει σε φορέα που διαχειρίζεται μετρητά να μεριμνά ο ίδιος, όταν διενεργεί αυτοματοποιημένη διαλογή τραπεζογραμματίων ευρώ ως προς την καταλληλότητά τους προς κυκλοφορία, ώστε η αυτοματοποιημένη διαλογή να διενεργείται τηρουμένων των ελάχιστων προτύπων περί των οποίων γίνεται λόγος στη συγκεκριμένη διάταξη. Αντιθέτως, πρέπει να συμμορφώνονται με τα πρότυπα αυτά οι κατασκευαστές, εφόσον επιθυμούν να αναρτηθεί στον δικτυακό τόπο της ΕΚΤ το μοντέλο μηχανήματος το οποίο κατασκευάζουν ως κατάλληλο για τον έλεγχο της καταλληλότητας και της γνησιότητας των τραπεζογραμματίων που έχουν ορισμένη ονομαστική αξία και περιλαμβάνονται σε ορισμένες σειρές.
Εντούτοις, όπως υπογράμμισε κατ’ ουσίαν η γενική εισαγγελέας στα σημεία 66 έως 68 των προτάσεών της, διαπιστώνεται ότι οι εν λόγω φορείς εξακολουθούν πάντως να οφείλουν να τηρούν τις υποχρεώσεις που τους επιβάλλει η απόφαση ΕΚΤ/2010/14, μεταξύ δε άλλων εκείνες τις οποίες υπέχουν από το άρθρο 3, παράγραφος 1, και το άρθρο 10, παράγραφος 1, της αποφάσεως αυτής, ήτοι να προβαίνουν σε αυτοματοποιημένη διαλογή ως προς την καταλληλότητα και να θέτουν σε εφαρμογή διαδικασίες ελέγχου των μηχανημάτων επεξεργασίας τραπεζογραμματίων που χρησιμοποιούν.
Οι υποχρεώσεις αυτές συνεπάγονται δε κατ’ ανάγκην ότι οι ως άνω φορείς υποχρεούνται να χρησιμοποιούν μηχανήματα επεξεργασίας τραπεζογραμματίων τα οποία είναι ικανά να διενεργούν την εν λόγω διαλογή και, ιδίως, να εντοπίζουν τα ακατάλληλα για εκ νέου θέση σε κυκλοφορία ή τα φθαρμένα τραπεζογραμμάτια, όπερ προϋποθέτει ότι βεβαιώνονται ότι τα χρησιμοποιούμενα μηχανήματα λειτουργούν, έχουν συντηρηθεί και έχουν ρυθμιστεί κατά τον δέοντα τρόπο για τον έλεγχο της καταλληλότητας των τραπεζογραμματίων ευρώ.  Σε διαφορετική περίπτωση, οι εν λόγω φορείς παραβαίνουν τη γενικότερη υποχρέωση την οποία τους επιβάλλει το άρθρο 6, παράγραφος 1, του κανονισμού 1338/2001, ήτοι να συμβάλλουν στην καταπολέμηση της παραχάραξης και της κιβδηλείας.
Κατά συνέπεια, ο φορέας που διαχειρίζεται μετρητά του οποίου τα μηχανήματα επεξεργασίας τραπεζογραμματίων δεν τηρούν το επιτρεπόμενο με βάση τα ελάχιστα πρότυπα αυτοματοποιημένης διαλογής όριο του 5 %  δεν μπορεί να αρνηθεί να συμμορφωθεί προς την εντολή  λήψεως διορθωτικών μέτρων την οποία  του έχει απευθύνει, βάσει του άρθρου 10, παράγραφος 3, της αποφάσεως ΕΚΤ/2010/14, μια ΕθνΚΤ κατόπιν επιτόπιου ελέγχου στις εγκαταστάσεις του.
Κατόπιν των ανωτέρω σκέψεων, το άρθρο 6, παράγραφος 2, της αποφάσεως ΕΚΤ/2010/14 έχει την έννοια ότι τα ελάχιστα πρότυπα για τα οποία κάνει λόγο η διάταξη αυτή δεν έχουν εφαρμογή στους φορείς που διαχειρίζονται μετρητά όταν διενεργούν αυτοματοποιημένη διαλογή τραπεζογραμματίων ευρώ ως προς την καταλληλότητά τους προς κυκλοφορία. Εντούτοις, το άρθρο 3, παράγραφος 1, και το άρθρο 10, παράγραφος 1, της ίδιας αποφάσεως, ερμηνευόμενα σε συνδυασμό με  το άρθρο 6, παράγραφος 1, του κανονισμού 1338/2001, έχουν την έννοια ότι οι φορείς που διαχειρίζονται μετρητά οφείλουν να λαμβάνουν τα αναγκαία διορθωτικά μέτρα  σε περίπτωση  που, κατόπιν ελέγχου από ΕθνΚΤ, προκύπτει ότι τα μηχανήματα που χρησιμοποιούν οι φορείς αυτοί για την επεξεργασία τραπεζογραμματίων δεν τηρούν το ανώτατο επιτρεπόμενο όριο του 5 %  όσον αφορά τα μη εντοπιζόμενα τραπεζογραμμάτια σε ευρώ που είναι ακατάλληλα  προς εκ νέου θέση σε κυκλοφορία.

Επί του δεύτερου προδικαστικού ερωτήματος
Στην περίπτωση που από την απάντηση στο πρώτο προδικαστικό ερώτημα προκύψει ότι τα ελάχιστα πρότυπα για τα οποία γίνεται λόγος στο άρθρο 6, παράγραφος 2, της αποφάσεως ΕΚΤ/2010/14 έχουν εφαρμογή μόνον ως προς τους κατασκευαστές μηχανημάτων επεξεργασίας τραπεζογραμματίων, το αιτούν δικαστήριο, με το δεύτερο προδικαστικό ερώτημα, ζητεί, κατ’ ουσίαν, να διευκρινιστεί αν το εν λόγω άρθρο 6, παράγραφος 2, σε συνδυασμό με το άρθρο 3, παράγραφος 5, της αποφάσεως αυτής, έχει την έννοια ότι αντιτίθεται στην εκ μέρους κράτους μέλους επιβολή, στους φορείς που διαχειρίζονται μετρητά, της υποχρέωσης τήρησης των ως άνω ελάχιστων προτύπων, όταν προβαίνουν σε αυτοματοποιημένη διαλογή τραπεζογραμματίων ευρώ ως προς την καταλληλότητά τους προς κυκλοφορία.
Συναφώς, υπενθυμίζεται ότι τα προβλεπόμενα στο άρθρο 133 ΣΛΕΕ αναγκαία μέτρα για τη χρήση του ευρώ ως ενιαίου νομίσματος εμπίπτουν στον τομέα της νομισματικής πολιτικής για την οποία η Ένωση διαθέτει, δυνάμει του άρθρου 3, παράγραφος 1, στοιχείο γʹ, ΣΛΕΕ, αποκλειστική αρμοδιότητα. Όπως προκύπτει δε από την αιτιολογική σκέψη 4 του κανονισμού 1338/2001, οι κοινοί κανόνες και οι κοινές διαδικασίες για την προστασία του ευρώ από την παραχάραξη και την κιβδηλεία, μέρος των οποίων αποτελούν οι κανόνες και οι διαδικασίες που αφορούν τον έλεγχο της καταλληλότητας των τραπεζογραμματίων και των κερμάτων ευρώ προς κυκλοφορία, αποτελούν αναγκαία μέτρα για τη χρήση του νομίσματος αυτού.
Συνεπώς, δεδομένου ότι η Ένωση έχει αποκλειστική αρμοδιότητα όσον αφορά τον έλεγχο της γνησιότητας και της καταλληλότητας των τραπεζογραμματίων, τα κράτη μέλη δεν μπορούν να θεσπίζουν διατάξεις στον τομέα αυτόν χωρίς να έχουν εξουσιοδοτηθεί προς τούτο από το δίκαιο της Ένωσης. Πλην όμως, η απόφαση EKT/2010/14 δεν προβλέπει καμία εξουσιοδότηση υπέρ των κρατών μελών να επιβάλλουν, με δική τους πρωτοβουλία, στους φορείς που διαχειρίζονται μετρητά, όταν αυτοί προβαίνουν σε αυτοματοποιημένη διαλογή τραπεζογραμματίων ευρώ ως προς την καταλληλότητά τους προς κυκλοφορία, την τήρηση των ελάχιστων προτύπων της ΕΚΤ για τα οποία κάνει λόγο το άρθρο 6, παράγραφος 2, της αποφάσεως ΕΚΤ/2010/14.
Βεβαίως, το άρθρο 6, παράγραφος 3, της εν λόγω αποφάσεως επιτρέπει σε μια ΕθνΚΤ να θεσπίζει αυστηρότερα πρότυπα όσον αφορά μία ή περισσότερες ονομαστικές αξίες ή σειρές τραπεζογραμματίων ευρώ. Εντούτοις, η δυνατότητα αυτή περιορίζεται, όπως προκύπτει από τη χρήση της φράσης «αυστηρότερα πρότυπα», στο περιεχόμενο των απαιτήσεων που πρέπει να πληρούν τα μηχανήματα προς τον σκοπό της επεξεργασίας μίας ή περισσότερων ονομαστικών αξιών ή σειρών τραπεζογραμματίων ευρώ. Δεν μπορεί, επομένως, να θεωρηθεί ότι εξουσιοδοτεί μια ΕθνΚΤ να διευρύνει το προσωπικό πεδίο εφαρμογής των ελάχιστων προτύπων της ΕΚΤ για τα οποία κάνει λόγο το άρθρο 6, παράγραφος 2, της ίδιας αποφάσεως, υποχρεώνοντας τους φορείς που διαχειρίζονται μετρητά να μεριμνούν ώστε, στην περίπτωση αυτοματοποιημένης διαλογής διενεργούμενης με χρήση επιτυχώς ελεγμένου τύπου μηχανήματος επεξεργασίας τραπεζογραμματίων κατά την έννοια του άρθρου 6, παράγραφος 2, της αποφάσεως ΕΚΤ/2010/14, η διαλογή αυτή να διενεργείται τηρουμένων των εν λόγω ελάχιστων προτύπων.
Κατά συνέπεια, το άρθρο 6, παράγραφος 2, της αποφάσεως ΕΚΤ/2010/14, σε συνδυασμό με το άρθρο 3, παράγραφος 5, της αποφάσεως αυτής, έχει την έννοια ότι αντιτίθεται στην εκ μέρους κράτους μέλους επιβολή, στους φορείς που διαχειρίζονται μετρητά, της υποχρέωσης τήρησης των ελάχιστων προτύπων της ΕΚΤ για τα οποία κάνει λόγο το άρθρο 6, παράγραφος 2,  όταν διενεργούν αυτοματοποιημένη διαλογή τραπεζογραμματίων ευρώ ως προς την καταλληλότητά τους προς κυκλοφορία.

Επί του τρίτου και του τέταρτου προδικαστικού ερωτήματος
Με το τρίτο και το τέταρτο προδικαστικό ερώτημα, το αιτούν δικαστήριο ζητεί, κατ’ ουσίαν, να διευκρινιστεί αν τα ελάχιστα πρότυπα αυτοματοποιημένης διαλογής, καθώς και το άρθρο 6, παράγραφος 2, της αποφάσεως ΕΚΤ/2010/14, συνάδουν με την αρχή της ασφάλειας δικαίου καθώς και με το άρθρο 297, παράγραφος 2, ΣΛΕΕ, στο μέτρο που το άρθρο 6, παράγραφος 2,  προβλέπει ότι τα πρότυπα αυτά δημοσιεύονται στον δικτυακό τόπο της ΕΚΤ και τροποποιούνται περιοδικώς.
Συναφώς, δεν αμφισβητείται ότι οι διάδικοι στη διαφορά της κύριας δίκης είναι μια ΕθνΚΤ και ένας φορέας που διαχειρίζεται μετρητά. Από την απάντηση που δόθηκε, όμως, στο πρώτο προδικαστικό ερώτημα προκύπτει ότι τα ελάχιστα πρότυπα αυτοματοποιημένης διαλογής τραπεζογραμματίων ευρώ ως προς την καταλληλότητά τους προς κυκλοφορία δεν έχουν εφαρμογή στους φορείς που διαχειρίζονται μετρητά,  όταν διενεργούν αυτοματοποιημένη διαλογή τραπεζογραμματίων ευρώ ως προς την καταλληλότητά τους προς κυκλοφορία. Κατά συνέπεια, παρέλκει η απάντηση στο τρίτο και το τέταρτο προδικαστικό ερώτημα.

Επί των δικαστικών εξόδων
Δεδομένου ότι η παρούσα διαδικασία έχει ως προς τους διαδίκους της κύριας δίκης τον χαρακτήρα παρεμπίπτοντος που ανέκυψε ενώπιον του αιτούντος δικαστηρίου, σ’  αυτό εναπόκειται να αποφανθεί επί των δικαστικών εξόδων. Τα έξοδα στα οποία υποβλήθηκαν όσοι υπέβαλαν παρατηρήσεις στο Δικαστήριο, πλην των ως άνω διαδίκων, δεν αποδίδονται.
Για τους λόγους αυτούς, το Δικαστήριο (πέμπτο τμήμα) αποφαίνεται:
1)
Το άρθρο 6, παράγραφος 2, της αποφάσεως ΕΚΤ/2010/14 της Ευρωπαϊκής Κεντρικής Τράπεζας, της 16ης Σεπτεμβρίου 2010, σχετικά με τους ελέγχους γνησιότητας και καταλληλότητας των τραπεζογραμματίων ευρώ και την εκ νέου θέση αυτών σε κυκλοφορία, όπως τροποποιήθηκε με την απόφαση ΕΚΤ/2012/19 της Ευρωπαϊκής Κεντρικής Τράπεζας, της 7ης Σεπτεμβρίου 2012,
έχει την έννοια ότι:
τα ελάχιστα πρότυπα για τα οποία κάνει λόγο η διάταξη αυτή δεν έχουν εφαρμογή στους φορείς που διαχειρίζονται μετρητά, όταν διενεργούν αυτοματοποιημένη διαλογή τραπεζογραμματίων ευρώ ως προς την καταλληλότητά τους προς κυκλοφορία.
Εντούτοις το άρθρο 3, παράγραφος 1, και το άρθρο 10, παράγραφος 1, της αποφάσεως ΕΚΤ/2010/14, όπως έχει τροποποιηθεί, ερμηνευόμενα σε συνδυασμό με το άρθρο 6, παράγραφος 1, του κανονισμού (ΕΚ) 1338/2001 του Συμβουλίου, της 28ης Ιουνίου 2001, σχετικά με τον καθορισμό των αναγκαίων μέτρων για την προστασία του ευρώ από την παραχάραξη και την κιβδηλεία, όπως τροποποιήθηκε με τον κανονισμό (ΕΚ) 44/2009 του Συμβουλίου, της 18ης Δεκεμβρίου 2008,
έχουν την έννοια ότι:
οι φορείς που διαχειρίζονται μετρητά οφείλουν να λαμβάνουν τα αναγκαία διορθωτικά μέτρα σε περίπτωση που, κατόπιν ελέγχου από εθνική κεντρική τράπεζα κράτους μέλους με νόμισμα το ευρώ, προκύπτει ότι τα μηχανήματα που χρησιμοποιούν οι φορείς αυτοί για την επεξεργασία τραπεζογραμματίων δεν τηρούν το ανώτατο επιτρεπόμενο όριο του 5 % όσον αφορά τα μη εντοπιζόμενα τραπεζογραμμάτια σε ευρώ που είναι ακατάλληλα προς εκ νέου θέση σε κυκλοφορία.
2)
Το άρθρο 6, παράγραφος 2, της αποφάσεως ΕΚΤ/2010/14, όπως τροποποιήθηκε με την απόφαση ΕΚΤ/2012/19, σε συνδυασμό με το άρθρο 3, παράγραφος 5, της εν λόγω αποφάσεως ΕΚΤ/2010/14, όπως έχει τροποποιηθεί,
έχει την έννοια ότι:
αντιτίθεται στην εκ μέρους κράτους μέλους επιβολή, στους φορείς που διαχειρίζονται μετρητά, της υποχρέωσης τήρησης των ελάχιστων προτύπων της Ευρωπαϊκής Κεντρικής Τράπεζας για τα οποία κάνει λόγο το άρθρο 6, παράγραφος 2, όταν αυτοί προβαίνουν σε αυτοματοποιημένη διαλογή τραπεζογραμματίων ευρώ ως προς την καταλληλότητά τους προς κυκλοφορία.
(υπογραφές)
*
Γλώσσα διαδικασίας: η λιθουανική.